ม.หอการค้าฯ คาดศก.ไทยปี 60 โต 3.6% หลังเม็ดเงินภาครัฐช่วยหนุน
ม.หอการค้าฯ คาดศก.ไทยปี 60 โต 3.6% หลังเม็ดเงินภาครัฐช่วยหนุน
22 ธ.ค. 2559

นายธนวรรธน์ พลวิชัย ผู้อำนวยการศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เปิดเผยว่า เศรษฐกิจไทยในปี 2560 จะขยายตัวได้ 3.6% ดีขึ้นจากในปี 2559 ที่คาดว่าเศรษฐกิจไทยจะขยายตัวได้ 3.2% โดยมองว่าเศรษฐกิจจะเริ่มฟื้นตัวได้ตั้งแต่ปลายไตรมาส 2/60 ซึ่งเป็นผลมาจากการที่รัฐบาลจะอัดฉีดเม็ดเงินราว 2 แสนล้านบาท ที่มีส่วนช่วยดัน GDP ปีหน้าได้ประมาณ 1% (รวมอยู่ใน 3.6% แล้ว)
พร้อมมองว่า ในไตรมาสแรกของปี 60 เศรษฐกิจไทยจะได้รับอานิสงค์ต่อเนื่องมาจากมาตรการกระตุ้นต่างๆ ที่รัฐบาลได้ทยอยออกมาในไตรมาส 4/59 เช่น โครงการช็อปช่วยชาติ การโอนเงินเพื่อช่วยเหลือผู้มีรายได้น้อย และมาตรการกระตุ้นการท่องเที่ยว เป็นต้น ขณะที่ช่วงครึ่งหลังของปี 2560 จะมีเม็ดเงินอีกราว 4 แสนล้านบาท เริ่มลงสู่โครงการด้านต่างๆ เช่น โครงการพัฒนาระเบียงเศรษฐกิจภาคตะวันออก (EEC), โครงการพัฒนาเขตเศรษฐกิจพิเศษ, การค้าตามแนวชายแดน รวมทั้งโครงการลงทุนโครงสร้างพื้นฐานต่างๆ ทั้งในส่วนของมอเตอร์เวย์ และรถไฟรางคู่ เป็นต้น
สำหรับการส่งออกนั้น มองว่าในปี 2560 การส่งออกของไทยจะสามารถพลิกกลับมาเป็นบวกได้ โดยคาดว่าจะขยายตัวได้ 1.4% จากในปีนี้ที่คาดว่าจะยังหดตัว -0.4% ส่วนการนำเข้าปีหน้า คาดว่าจะขยายตัวได้ 2.5% จากในปีนี้ที่หดตัว -3.8% ขณะที่คาดว่าอัตราเงินเฟ้อทั่วไปในปีหน้า จะอยู่ที่ระดับ 1.6% จากในปีนี้ที่ระดับ 0.2%